Сонет. На ученичката А.
На ученичка А.,
която четеше постоянно
книга „Небесни светила“

Ах, какво е туй желанье,
що в сърцето ти гори?
Що ти е, отговори,
толкова наука, знанье?
 
Туй ти Северно сиянье,
тез звезди, луна, слънца
дали можат ти прида
повеч блясък, обаянье?
 
Нали и без тях си ти
пълна с дарби, красоти
и обайваш, и привличаш?
 
Съвършенство ли желайш?
Научи се да обичаш
и ти всичко ще да знайш!

Стихотворения на Иван Вазов